হালুইর অন্য অসাধারণ চিত্রগুলোর ক্ষেত্রে আমরা দেখতে পাই তাঁর প্রথম দিকের ফিগারেটিভ এবং পরবর্তী অ্যাবস্ট্রাকশনিস্ট সময়কার এক সুষম ভারসাম্য। রঙের ব্যবহারের পটুতা এবং ব্রাশের স্ট্রোকের মুন্শিয়ানাই বলে দেয়, এ-শিল্পীর মধ্যে আর অনিশ্চয়তার কিছু নেই। জীবনের এই বসন্ত সময়ে সৃষ্টিশীলতার চূড়ায় দাঁড়িয়ে অকপটে দুটি স্টাইলকে মিলিয়ে তিনি এমন একটি স্টাইলে উপনীত হয়েছেন, যেটি খাঁটি এবং দৃশ্যকল্প-সমৃদ্ধ। হালুইর কাজ সম্পর্কে মনসিজ মজুমদারের উদ্ধৃতি এখানে উল্লেখ্য। তিনি বলেন, ‘প্রকৃতির সঙ্গে শিল্পীর অন্তরঙ্গ সংলাপ আর তাঁর সেই মুডের দ্যুতি ফুটে উঠেছে প্রতিটি কাজে। ফিগারেটিভ আর নন-ফিগারেটিভ কাজের যৎসামান্য কিন্তু সমৃদ্ধ সীমার মধ্যে এমন তুখোড় সংলাপের সঙ্গে মধ্যস্থতা করেছে তাঁর আর্ট।’